Vruntliken grote tovoren unde wes wy gudes vormogen in allen tyden. Juwer erwerdicheit unde leve to wetende do wy witlik, dat vor uns heft gewezen unse medeborger Laurens Jonssone unde heft uns to kennende geven, dat he vor juwe erwerdicheit unde juwen raed heft gewezen unde heft geclaget umme syne sake, de he myt Olef Vynken heft to donde, unde juwe erwerdicheit heft dat to uns gelaten, dat wy jw scholen toscriven, wo yt darumme were. So bidde wy juwer erwerdicheit unde leve to wetende, dat uns vorwar witlik is, dat disse vorbenomede Las Jonsson hadde Olef Vynken ute deme torne borget, so dat he scholde loes gaen uppe syne hant. Darna leit Oleff Vinke sik over de muren myt eneme touwe. Unde Karle Kristegenesson, seleger dechtnisse, nam dissen vorscreven Las Jonsson wedder in syne stede in den torne, und hedde grote noet van siner wegen. Darumme boven alle so blef he to achter ok syner 1 jar denstlon: int erste 20 mk. Rig. unde 12 ele van eneme guden Engelschen, de ele vor 1 mk. Rig., unde 2 barkede kohude unde 8 schapvel. Item dat he ok syner heft genomen to schaden, also he heft gegeven deme biscoppe van Abo 12 mk. Rig. unde deme clostere 2 lispunt wasses. Hirumme so bidde wy juwer erwerdicheit, dat gy wol doen umme Godes willen unde umme unser bede willen, dat gy eme behulpelik wezen, willen, dat he mochte synen schaden van em upgerichtet werden also van Olef Vynken. Dat wille wy gerne jegen juwer erwerdicheit desgelikes edder in enem g[r]oteren to allen tiden vorschulden. Darmede synt Gode deme almechtigen bevolen. Gescreven to Wiborch des sonnavendes na unser vrouwen dage nativitatis 44, under unsem stades secrete. Borgermeister unde radtmannen der stad Wiborch. Adress: Erwerdigen unde vorsichtigen luden, borgermeister unde radtmannen der stadt Revel, kome desse breff, myt werdicheit hec littera detur.